[pic] | EUROOPA KOMISJON |

Brüssel 1.2.2011

KOM(2011) 30 lõplik

2011/0013 (NLE)

Ettepanek:

NÕUKOGU OTSUS,

millega kohandatakse otsuses 2002/148/EÜ, millega lõpetatakse AKV-EÜ partnerluslepingu artikli 96 kohased konsultatsioonid Zimbabwega, sätestatud meetmeid ja pikendatakse nende kohaldamisaega

SELETUSKIRI

1. 18. veebruaril 2002 otsustas Euroopa Liidu Nõukogu võtta pärast AKV-EÜ partnerluslepingu artikli 96[1] alusel peetud konsultatsioonide lõpuleviimist Zimbabwe[2] suhtes asjakohased meetmed. Nende meetmete raames peatati eelarvetoetuste rahastamine ja projektide toetamine ning 9. Euroopa Arengufondi riikliku sihtprogrammi allkirjastamine, kuid need meetmed ei mõjutanud konkreetselt humanitaarabialast tegevust ega otseselt elanikkonda toetavaid projekte, eelkõige seoses sotsiaalvaldkonna, demokratiseerimise, inimõiguste austamise ja õigusriigi põhimõtetega. Samuti hõlmavad meetmed AKV-EÜ partnerluslepingu 2. lisa jooksvaid makseid ja kapitali liikumist käsitleva artikli 12 peatamist niivõrd, kui see on vajalik täiendavate piiravate meetmete ja eelkõige rahaliste vahendite külmutamise rakendamiseks.

2. Kõnealuste meetmete kehtestamise põhjuseks toodi inimõiguste, rahumeelse kogunemise ning sõna- ja ühinemisvabaduse raskekujulised rikkumised. Teine põhjus oli Zimbabwe valitsuse katsed takistada vabu ja õiglasi valimisi, millega keelduti lubamast riiki rahvusvahelisi valimisvaatlejaid ja meediat.

3. 18. veebruari 2002. aasta otsuse artikli 2 lõike 3 kohaselt pidi kõnealuseid meetmeid kohaldatama 12 kuu jooksul, kuid need oleks tühistatud niipea, kui oleks tagatud inimõiguste, demokraatlike põhimõtete ja õigusriigi austamiseks vajalikud tingimused.

4. Nõukogu tegi kaheksal korral: 18. veebruaril 2003,[3] 19. veebruaril 2004,[4] 17. veebruaril 2005,[5] 14. veebruaril 2006,[6] 19. veebruaril 2007,[7] 18. veebruaril 2008,[8] 20. veebruaril 2009[9] ja 15. veebruaril 2010[10] järelduse, et Zimbabwe valitsus jätkab AKV-EÜ partnerluslepingu artiklis 9 nimetatud põhielementide rikkumist ja et selles riigis ei ole tagatud inimõiguste ning demokraatlike ja õigusriigi põhimõtete järgimiseks vajalikud tingimused, ning otsustas pärast iga läbivaatamist pikendada asjakohaseid meetmeid Zimbabwe suhtes 12 kuulise ajavahemiku võrra.

5. Kolm peamist erakonda (ZANU PF, MDC-T, MDC-M) sõlmisid pärast 2008. märtsis toimunud valimisi septembris võimu jagamise kokkuleppe: üldise poliitilise kokkuleppe. Üldine poliitiline kokkulepe võimaldas 2009. aasta veebruaris luua kõigi kolme partei liidritest moodustatud rahvusliku ühtsuse valitsuse.

6. EL toetab rahvusliku ühtsuse valitsust kui ainust demokraatia taastamise poliitilist raamistikku. Üldises poliitilises kokkuleppes on nimetatud mitmeid reforme, millel on kokkupuutepunkte ELi murega inimõiguste, õigusriigi ja demokraatlike põhimõtete pärast, näiteks uue põhiseaduse koostamine, maa-audit, riigi tasandil leppimise protsess, meedia sõltumatus jne. Kokkuleppe rakendamine on usaldusväärsete valimiste korraldamise seisukohast väga oluline.

7. Zimbabwe valitsuse palvel toimus ministritaseme kolmiku kohtumine 18.–19. juunil 2009. Brüsselisse saabunud Zimbabwe delegatsiooni juhtis peaminister Morgan Tsvangirai. Selleks puhuks algatati artiklile 8 vastav poliitiline dialoog ning sellele järgnes 11.–12. septembril 2009 ELi ministritaseme kolmiku visiit Zimbabwesse.

8. Pooled on kokku leppinud, et dialoogi eesmärk on koostada ühised suunised, mis hõlmavad üksikasjalikku tegevuskava, kuidas rahvusliku ühtsuse valitsus kavatseb üldist poliitilist kokkulepet rakendada ning kuidas EL kavatseb parandada suhteid Zimbabwega, kelle eesmärk on lõpetada lepingu artikli 96 kohaldamine. Suhete normaliseerimine lubaks ka läbi vaadata ühise välis- ja julgeolekupoliitika ühise seisukoha[11].

9. Vahepeal koostas Euroopa Komisjon ajutise lühiajalise mehhanismi, millega toetada rahvusliku ühtsuse valituse ja selle reformiprogrammi stabiliseerimist.

10. Alates 2009. aasta veebruarist on rahvusliku ühtsuse valitsus astunud riigi majanduslikuks ja sotsiaalseks stabiliseerimiseks mitu olulist sammu. Poliitiliste reformide osas on edusammud olnud ebapiisavad, mistõttu on riigis tekkinud põhiseaduslik kriis.

11. Lõuna-Aafrika Arenguühendus nimetas president Zuma juhtimisel uue Lõuna-Aafrika vahendusmeeskonna, mis edukalt vahendas erakondadevahelist dialoogi ning võimaldas edukalt hinnata kokkuleppe rakendamist. Võimalikud eesootavad valimised on tekitanud siiski parteidevahelisi pingeid.

12. Lõuna-Aafrika ja Lõuna-Aafrika Arenguühendus on praegu kaasamas rahvusliku ühtsuse valitsust jõupingutustesse, et luua usaldusväärsete valimiste jaoks vajalik keskkond. Kõnealune kaasamisprotsess hõlmab Lõuna-Aafrika, Lõuna-Aafrika Arenguühenduse ja rahvusliku ühtsuse valitsuse vahelisi konsultatsioone, mille eesmärk on koostada suunised demokraatlike valimiste korraldamiseks. Lõuna-Aafrika, Lõuna-Aafrika Arenguühenduse ning Zimbabwe kolme poliitilise liidri arvates takistavad ELi meetmed selliseid jõupingutusi.

13. Võttes arvesse kokkuleppe rakendamisel tehtud edusammude ebaühtlust, teeb komisjon nõukogule ettepaneku pikendada artikli 96 kohaste meetmete kehtivust kuni 20. veebruarini 2012.

14. EL tunnistab, et Lõuna-Aafrika Arenguühenduse heaks kiidetud rahvusliku ühtsuse valitsuses osalejat vaheline kokkulepe valimisi käsitlevate suuniste kohta on ainulaadne võimalus lähendada ELi ja Zimbabwe vahelisi suhteid. Komisjon teeb nõukogule ettepaneku läbi vaadata arengukoostöö suhtes kehtestatud piirangud pärast valimisi käsitlevate suuniste heakskiitmist, näiteks järgmisel Lõuna-Aafrika Arenguühenduse tippkohtumisel. See võimaldaks koostada riigistrateegia dokumendi. Arvatakse, et riigistrateegia dokumendile on võimalik alla kirjutada alles pärast valimisi.

15. Kui valimisi käsitlevaid suunitlusi ei suudeta korrektselt rakendada, vaatab EL artikli 96 kohaste piirangute kohaldamise uuesti läbi.

16. Komisjon teeb ettepaneku teatada Zimbabwe valitsusele muutustest ELi poliitikas president Mugabele adresseeritud kirjas, mis saadetakse ka rahvusliku ühtsuse valitsuse kahele teisele poliitilisele liidrile: peaminister Tsvangiraile ja asepeaminister Mutambarale.

Järeldused

Eespool öeldut silmas pidades palutakse nõukogul vastu võtta lisatud ettepaneku eelnõu nõukogu otsuse kohta, millega pikendatakse Zimbabwe vastu võetavate asjakohaste meetmete kohaldamisaega.

2011/0013 (NLE)

Ettepanek:

NÕUKOGU OTSUS,

millega kohandatakse otsuses 2002/148/EÜ, millega lõpetatakse AKV-EÜ partnerluslepingu artikli 96 kohased konsultatsioonid Zimbabwega, sätestatud meetmeid ja pikendatakse nende kohaldamisaega

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 217,

võttes arvesse Cotonous 23. juunil 2000 allakirjutatud[12] ja Burkina Fasos Ouagadougous 23. juunil 2010 läbivaadatud[13] koostöölepingut ühelt poolt Aafrika, Kariibi mere ja Vaikse ookeani riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-EÜ partnerlusleping”), eriti selle artiklit 96,

võttes arvesse nõukogus kokku tulnud liikmesriikide valitsuste esindajate sisekokkulepet AKV–EÜ partnerluslepingu rakendamiseks võetavate meetmete ja järgitavate menetluste kohta,[14] eriti selle artiklit 3,

võttes arvesse Euroopa Komisjoni ettepanekut

ning arvestades järgmist:

1. Otsusega 2002/148/EÜ[15] viidi lõpule Zimbabwe Vabariigiga AKV-EÜ partnerluslepingu artikli 96 lõike 2 punkti c alusel peetud konsultatsioonid ning võeti nimetatud otsuse lisas sätestatud asjakohased meetmed.

2. Otsusega 2010/97/ÜVJP[16] on otsuse 2002/148/EÜ artiklis 2 osutatud meetmete kohaldamist pikendatud täiendavalt 12 kuu võrra kuni 20. veebruarini 2011.

3. Rahvusliku ühtsuse valitsuse moodustamist tunnustati Euroopa Liidu ja Zimbabwe konstruktiivsete suhete taastamise ja selle reformikava rakendamise toetamise võimalusena.

4. Nimetatud jõupingutusi takistavad siiski jätkuvalt hiljutised poliitilised sündmused ning valimisi käsitlevate heaks kiidetud suuniste puudumine. Pärssivalt on mõjunud ka rahvusliku ühtsuse valitsuse võimetus rakendada AKV-EÜ partnerluslepingu teatavaid olulisi elemente, kuigi valitsus kohustus seda üldise poliitilise kokkuleppe raames tegema.

5. EL tunnustab Lõuna-Aafrika jõupingutusi üldise poliitilise kokkuleppe vahendajana, et koostada usaldusväärsete valimiste korraldamiseks mõlemale poolele sobivad suunised.

6. EL vaatab seetõttu arengukoostöö suhtes kehtestatud piirangud läbi pärast seda, kui Lõuna-Aafrika Arenguühendus on heaks kiitnud valimisi käsitlevad suunised,

ON VASTU VÕTNUD KÄESOLEVA OTSUSE:

Artikkel 1

Käesolevaga pikendatakse lisatud kirjas osutatud meetmete kehtivusaega asjakohaste meetmetena AKV-EÜ partnerluslepingu artikli 96 lõike 2 punkti c tähenduses.

Neid meetmeid kohaldatakse kuni 20. veebruarini 2012. Kõnealuste meetmete täitmist jälgitakse pidevalt ning vaadatakse läbi kohe, kui Lõuna-Aafrika Arenguühendus on heaks kiitnud valimisi käsitlevad suunised.

Artikkel 2

Käesolevale otsusele lisatud kiri adresseeritakse Zimbabwe president Mugabele ja selle koopiad saadetakse peaminister Tsvangiraile ja asepeaminister Mutambarale.

Artikkel 3

Käesolev otsus jõustub selle vastuvõtmise päeval.

Artikkel 4

Käesolev otsus avaldatakse Euroopa Liidu Teatajas .

Brüssel,

Nõukogu nimel

eesistuja

LISA

KIRI ZIMBABWE PRESIDENDILE

Euroopa Liit peab AKV-EÜ partnerluslepingu artikli 9 sätteid väga tähtsaks. Partnerluslepingu olulise osana on inimõiguste, demokraatlike institutsioonide ja õigusriigi põhimõtte austamine meie suhete alus.

19. veebruaril 2002 teavitas Euroopa Liit Teid kirja teel oma otsusest viia lõpule AKV-EÜ partnerluslepingu artikli 96 kohased konsultatsioonid ning võtta asjakohaseid meetmeid kõnealuse lepingu artikli 96 lõike 2 punkti c tähenduses.

Euroopa Liit teavitas Teid 15. veebruari 2010. aasta kirjaga oma otsusest mitte tühistada asjakohaste meetmete kohaldamist ning pikendada nende kohaldamisaega 20. veebruarini 2011.

Euroopa Liit tunneb pärast rahvusliku ühtsuse valitsuse moodustamist 2009. aastal üldise poliitilise kokkuleppe raames saavutatud edusammude üle head meelt. Euroopa Liit rõhutab, et ta peab väga tähtsaks AKV-EÜ partnerluslepingu artikli 8 kohast poliitilist dialoogi, mis algatati Zimbabwe valitsuse ametlikul taotlusel ELi ja Zimbabwe ministritaseme kolmiku 18.–19. juuni 2009. aasta kohtumisel Brüsselis. Kõige hiljutisemal ministrite kohtumisel 2. juulil 2010 esitas minister Mangoma juhitud Zimbabwe delegatsioon üldise poliitilise kokkuleppel põhineva kohustuste kava ajakohastatud versiooni. Euroopa Liit võttis teatavaks üldise poliitilise kokkuleppe rakendamisel senini tehtud edusammud ning teavitas Zimbabwe valitsust 29. septembri 2010. aasta kirjaga 10. Euroopa Arengufondi eraldiste suunavast jaotusest (artikli 96 kohaldamise lõpetamise ning riigistrateegia dokumendi alla kirjutamise järel tehakse kättesaadavaks 130 miljonit eurot).

Euroopa Liit toetab rahvusliku ühtsuse valitsuse käimasolevaid jõupingutusi üldise poliitilise kokkuleppe rakendamisel ning tervitab majanduse stabiliseerimisel ning põhiliste sotsiaalteenuste taastamisel saavutatud tulemusi. Samavõrd positiivselt tunnustatakse Lõuna-Aafrika Vabariigi juhitavat aktiivsemat piirkondlikku diplomaatiat Zimbabwe reformide toetamiseks. Samas on Euroopa Liidul kahju, et üldise poliitilise kokkuleppe põhiliste küsimuste osas ja eelkõige usaldusväärsete valimiste jaoks vajaliku keskkonna loomisega seotud teemade puhul on edusammud olnud puudulikud.

Kuna tõenäoliselt toimuvad 2011. aastal valimised, peab Euroopa Liit kõige tähtsamaks kõigi rahvusliku ühtsuse valitsuses osalejate ja Lõuna-Aafrika Arenguühenduse vahelist kokkulepet, mis käsitleb valimiste korraldamisega seotud suuniseid. Kõnealuste suunistega, millega kehtestataks ühiselt kokkulepitud eeskirjad ning määratletaks Lõuna-Aafrika Arenguühenduse roll valimiste vaatlemisel ning järelevalves, tagataks ka see, et valimised peegeldavad valijate tahet. Artiklis 96 sätestatud asjakohaste meetmete kohaldamisperioodi pikendamise hetkel ei olnud valimissuuniste osas kokkuleppele veel jõutud.

Seetõttu on Euroopa Liit otsustanud pikendada nõukogu otsuses 2002/148/EÜ ja nõukogu otsuses 2010/97/ÜVJP ajakohastatud asjakohaste meetmete kohaldamisperioodi 20. veebruarini 2012. EL tunnistab siiski, et Lõuna-Aafrika Arenguühenduse heaks kiidetud rahvusliku ühtsuse valitsuses osalejate vaheline kokkulepe valimisi käsitlevate suuniste kohta on ainulaadne võimalus lähendada ELi ja Zimbabwe vahelisi suhteid. Sellest tulenevalt on Euroopa Liit nõus artikli 96 kohased meetmed uuesti läbi vaatama kohe, kui valimisi käsitlevad suunised on rahvusliku ühtsuse valitsuses heaks kiidetud ja Lõuna-Aafrika Arenguühenduses kinnitatud . See tähistab Euroopa Liidu poliitikas suunamuutust, millest me loodame uut tõuget kahepoolsete suhete parandamisele.

Austusega

Euroopa Liidu nimel

[1] Artikli 96 kohased konsultatsioonid algatati eesmärgiga leppida kokku Zimbabwe valitsuse võetavate meetmete üle, et parandada olukorda eelkõige viies küsimuses (lõpetada ametlik sallivus poliitilise vägivalla suhtes, kutsuda rahvusvahelised partnerid varakult tulevasi valimisi vaatlema ja toetama ning võimaldada neile selleks igakülgne ligipääs, pressivabaduse kaitse, kohtusüsteemi sõltumatus ja kohtu otsuste austamine ning omandi ebaseadusliku hõivamise lõpetamine).

[2] Vrd nõukogu otsus 2002/148/EÜ (EÜT L 50, 21.2.2002, lk 64. Lisaks (vt üldasjade nõukogu järeldused, 18.2.2002) võttis nõukogu vastu ÜVJP sanktsioonid (nõukogu ühine seisukoht 2002/145/ÜJVP ja nõukogu määrus (EÜ) nr 310/2002, mis käsitleb Zimbabwe suhtes kehtestatud piiravaid meetmeid, EÜT L 50, 21.2.2002, lk 1-12).

[3] ELT L 46, 20.2.2003, lk 25.

[4] ELT L 50, 20.2.2004, lk 60.

[5] ELT L 48, 19.2.2005, lk 28.

[6] ELT L 48, 18.2.2006, lk 26.

[7] ELT L 53, 22.2.2007, lk 23.

[8] ELT L 51, 26.2.2008, lk 19.

[9] ELT L 49, 20.2.2009, lk 15.

[10] ELT L 44, 16.2.2010, lk 20.

[11] 2009/68/ÜVJP, 26.1.2009.

[12] EÜT L 317, 15.12.2000, lk 3.

[13] ELT L 287, 4.2.2010, lk 3.

[14] EÜT L 317, 15.12.2000, lk 376.

[15] ELT L 50, 21.2.2002, lk 64.

[16] ELT L 44, 16.2.2010, lk 20.